Jammu & Kashmir: सुरक्षाबलों ने पुलवामा में मुठभेड़ में एक आतंकवादी को मार गिराया
पुलिस के एक अधिकारी ने बताया कि आतंकवादियों की मौजूदगी की खुफिया जानकारी मिलने के बाद सुरक्षा बलों ने दक्षिण कश्मीर के अवंतीपुरा जिले के चारसू इलाके में घेराबंदी कर तलाश अभियान शुरू किया था।
श्रीनगरः जम्मू-कश्मीर के पुलवामा जिले में सुरक्षा बलों और आतंकवादियों के बीच मंगलवार को हुई मुठभेड़ में एक आतंकवादी मारा गया। पुलिस के एक अधिकारी ने बताया कि आतंकवादियों की मौजूदगी की खुफिया जानकारी मिलने के बाद सुरक्षा बलों ने दक्षिण कश्मीर के अवंतीपुरा जिले के चारसू इलाके में घेराबंदी कर तलाश अभियान शुरू किया था। उन्होंने बताया कि वहां छिपे आतंवादियों ने सुरक्षा बलों पर गोलियां चला दीं, जिस पर जवानों ने भी जवाबी कार्रवाई की और अभियान मुठभेड़ में तब्दील हो गया। अधिकारी ने बताया कि मुठभेड़ में एक आतंकवादी मारा गया। आतंकवादी और उसके संगठन की पहचान अभी नहीं हो पाई है।सोमवार को पुलवामा से जैश-ए-मोहम्मद का आतंकी हुआ था गिरफ्तारबता दें कि सोमवार को भी जम्मू-कश्मीर के पुलवामा जिले में सुरक्षा बलों ने जैश-ए-मोहम्मद के एक आतंकवादी को गिरफ्तार किया था। गिफ्तार आतंकी को सुरक्षा बलों द्वारा औचक निरीक्षण के दौरान पकड़ा गया था। जिसकी पहचान पुलवामा निवासी अबरार बशीर के रूप में की गई थी। ( इनपुट भाषा )